**Verstanulás játékkal**

Somfai Anna: Időbank

Mi leszek, ha nagy leszek?
Időbankot tervezek.

Ha nincs időd, kölcsönadok,
nem számítok fel kamatot.

Lejárt időt becserélek,
megosztjuk a nyereséget.

Számláimra befogadok
minden szürke, esős napot.

Időt húzni nálam lehet,
olcsón adom a perceket.

Időhitel előre,
ki ne fussál belőle!

Körbeállunk. A játékvezető elmondja a verset, majd a vers szavait 1-1 cédulára írva kiosztja sorban az egymás mellett álló gyerekeknek. Először csak az első 3 versszak szavait, hogy minden szónak legyen gazdája. A versben többször is előforduló szavak (IDŐ, LESZEK, HA, A) csak egyszer kerülnek kiosztásra.
A kapott szóhoz a játékosoknak ki kell találni egy mozdulatot. Az első szó gazdája kezdi: felolvassa a szót, bemutatja a mozdulatot. A többiek vele mondják a szót és utánozzák a hozzá tartozó mozdulatot. A játékosok egymás után sorban mondják, mutatják a saját szavukat és mindenki velük együtt mondja, mutatja. A többször előforduló szavak gazdája, amikor ismét rá kerül a sor, odaszalad a megfelelő helyre, hogy mindig egymás mellett legyenek az egymás után következő szavak. Többször ismételve hamar gördülékenyen, közösen el tudjuk mondani a vers első felét.
Ugyanezt végig játsszuk a másik 3 versszakkal is.
(Az ötletet Pölös Annamária-Kovács Nikoletta: Játékmozaik c. könyvéből vettem.)

MI LESZEK HA NAGY IDŐBANKOT TERVEZEK NINCS

 KÖLCSÖNADOK NEM

SZÁMÍTOK FEL KAMATOT LEJÁRT BECSERÉLEK MEGOSZTJUK A

NYERESÉGET

SZÁMLÁIMRA BEFOGADOK MINDEN SZÜRKE ESŐS

NAPOT HÚZNI NÁLAM LEHET OLCSÓN ADOM

PERCEKET IDŐHITEL ELŐRE KI NE FUSSÁL BELŐLE